РЕШЕНИЕ НА КОМИСИЯТА
от 2 април 2007 година
за изменение на Решение 2007/31/ЕО за определяне на преходни мерки по отношение на изпращането на някои продукти от секторите на месото и млякото, обхванати от Регламент (EО) № 853/2004 на Европейския парламент и на Съвета, от България до други държави-членки
(нотифицирано под номер C(2007) 1443)
(Текст от значение за ЕИП)
(2007/213/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния, и по-специално член 42 от него,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като има предвид, че:
(1)
Решение 2007/31/ЕО на Комисията (2) определя преходни мерки по отношение на изпращането от България до други държави-членки на някои продукти от секторите на месото и млякото, обхванати от приложение III към Регламент (EО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3). Тези продукти следва да се изпращат от България единствено ако са добити от преработвателно предприятие, включено в приложението към посоченото решение.
(2)
България извършва оценка на всички преработвателни предприятия в посочените сектори. В този контекст България изиска заличаването на някои предприятия, изброени в приложението към Решение 2007/31/ЕО. Следователно списъкът в посоченото приложение следва да бъде съответно актуализиран. За по-голяма яснота е целесъобразно то да се замени с приложението към настоящото решение.
(3)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2007/31/ЕО се заменя с текста в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 2 април 2007 година.